Sadio Mané var í kvöld kjörinn Knattspyrnumaður Afríku 2019 . Senegalinn hefur verið framúrskarandi síðustu misseri og verðskuldar þessa viðurkenningu fyllilega . Mohamed Salah og Riyad Mahrez leikmaður Manchester City komu næstir Sadio . Mohamed vann þetta kjör síðustu tvö árin . Verðlaunaafhendingin fór fram í Egyptalandi . Sadio hefur verið meðal þriggja efstu manna í kjörinu síðustu þrjú árin . Hann er annar Senegala til að vera kosinn Knattspyrnumaður Afríku á eftir El Hadji Diouf , fyrrum leikmanni Liverpool , sem varð hlutskarpastur 2002 . Sadio var skiljanlega ánægður með þessa viðurkenningu . ,, Ég er mjög ánægður og stoltur að hafa unnið þetta . Knattspyrna er starfið mitt og ég nýt þess út í ystu æsar . Mig langar að þakka fjölskyldu minni , landsliðinu , starfsfólki þess , knattspyrnusambandinu og Liverpool Football Club . Þetta er stór dagur fyrir mig ! " Sadio lék stórt hlutverk hjá Senegal í fyrrasumar þegar liðið komst í úrslit Afríkukeppninnar . Senegal mætti Alsír í úrslitaleik og lék mjög vel en mátti þola 1 : 0 tap sem var ósanngjarnt miðað við gang leiksins . Liverpool átti þrjá fulltrúa í liði ársins 2019 . Liðið er skipað þessum leikmönnum . Andre Onana ( Ajax / Kamerún ) , Achraf Hakimi ( Borussia Dortmund / Marokkó ) , Kalidou Koulibaly ( Napoli / Senegal ) , Joel Matip ( Liverpool / Kamerún ) , Serge Aurier ( Tottenham / Fílabeinsströndin ) , Riyad Mahrez ( Manchester City / Alsír ) , Idrissa Gana Gueye ( Paris St-Germain / Senegal ) , Hakim Ziyech ( Ajax / Marokkó ) , Mohamed Salah ( Liverpool / Egyptaland ) , Sadio Mane ( Liverpool / Senegal ) og Pierre-Emerick Aubameyang ( Arsenal / Gabon ) . Sadio Mané er búinn að spila 151 leik fyrir Liverpool og skora 74 mörk frá því hann kom frá Southampton sumarið 2016 . Hingað til á leiktíðinni er Sadio búinn að skora 15 mörk . Hann deildi markakóngstitli í Úrvalsdeildinni á síðasta keppnistímabili með þeim Mohamed Salah og Pierre-Emerick Aubameyang eftir að hafa skorað 22 mörk .